EELNÕU 2020/223

								KOMISJONID:

eelarve- ja arengu-	JK	
haridus-		
kultuuri- 		
majandus-	X	
revisjoni-		
sotsiaal- 		

VILJANDI LINNAVOLIKOGU

OTSUS

30. jaanuar 2020   nr

Loa andmine kinnisvara maaklerteenuse ostmiseks

Kohaliku omavalitsuse üksuse finantsjuhtimise seaduse § 28 lõike 3 ja Viljandi Linnavolikogu 31.03.2016 määruse nr 83 ,,Viljandi linna finantsjuhtimise kord“ § 17 lõike 7 alusel Viljandi Linnavolikogu

o t s u s t a b:

1. Lubada Viljandi Linnavalitsusel võtta varalisi kohustusi, et sõlmida maaklerleping kinnisasjade turundamiseks perioodil 01.04.2020 kuni 30.06.2023.

2. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:
1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;
2) kaebuse Tartu Halduskohtule aadressil tmktartu.menetlus@kohus.ee või Kalevi tn 1, 51010 Tartu.

3. Otsus jõustub teatavakstegemisest.

(allkirjastatud digitaalselt)
Helir-Valdor Seeder
linnavolikogu esimees

Koostaja(d): Kaidi Braun
Esitatud: 06.01.2020
Esitaja: Viljandi Linnavalitsus			Ettekandja: Kalvi Märtin
Lk arv: 2
Hääletamine: koosseisu häälteenamus

Seletuskiri
Loa andmine kinnisvara maaklerteenuse ostmiseks

Eelnõuga taotletakse volikogult luba korraldada riigihange eesmärgiga sõlmida maaklerleping, mille alusel hankes eduka pakkumuse esitanud maaklerbüroo turundab aktiivselt Viljandi linnale ja Viljandi linna eestkostel olevate isikutele kuuluvaid kinnisvaraobjekte, on  Viljandi linna volitatud esindaja huvitatud isikutele selgituste jagamisel ja nõustab linnavalitsust olemasoleva turusituatsiooni küsimustes. 

Kuna sõlmitava maaklerlepinguga võtab linnavalitsus endale rahalisi kohustusi mitmeks järgnevaks eelarveaastaks ja nendega ei ole eelarvestrateegias arvestatud, võib lepingu sõlmida ainult volikogu loal (Viljandi linna finantsjuhtimise kord § 17 lõige 7).
Maaklerteenuse ostuga järgitakse linnavara valitsemise korda (https://www.riigiteataja.ee/akt/408062018072?leiaKehtiv), st esimeses ringis müüb linn kinnisasju või koormatakse kinnistuid hoonestusõiguse seadmisega linnavalitsuse poolt korraldatavate avalike enampakkumiste kaudu. Kinnisvaraobjektid  antakse maaklerbüroole üle, kui enampakkumine on tunnistatud nurjunuks ja linnavalitsus on andnud maaklerteenuse kasutamiseks asjakohase nõusoleku või kui linna eestkostel olevate isikute elamispinnale soovitakse leida usaldusväärne üürnik.

Maaklerteenuse sisuks on kinnisvaraobjektide aktiivne turundamine nende võõrandamisel ja üürile andmisel ning objektidele turuväärtuse määramine eesmärgiga jõuda võimalikult lühikese ajaga võimalikult tulusa tehinguni.
Linnavalitsus annab maaklerbüroole objekte 36 kuud. Selle tähtaja täitumisel uusi objekte enam turundamiseks ei anta, kuid maaklerbüroo osutab aktiivset maaklerteenust veel 3 kuud. Alates 30.06.2023 pole maaklerbürool müümata objektide suhtes teenuse osutamise õigust. Suhteliselt pikk lepinguperiood (36+3 kuud) on põhjendatav huviga leida stabiilne partner, kes on motiveeritud võimalikult tulusate tehinguteni jõudmisest. Objektideks võivad olla hoonestatud ja hoonestamata elamumaad, muu kasutusotstarbega maa ja korteriomandid. Eeldatavasti on valdavaks kinnistu koormamine hoonestusõiguse seadmisega. Objektid asuvad üldjuhul Viljandi linna territooriumil, kuid võib esineda üksikuid erandeid. Suure tõenäosusega moodustavad enamuse Järveotsa arendusalal asuvad kinnistud.

Lepinguga seotud kuluks on maakleritasu, milleks on riigihankes edukaks tunnistatud pakkumusekohane protsent objekti müügihinnast või hoonestusõiguse omandamishinnast, üürile andmisel on maakleritasuks ühe kuu üür. Kõikide maaklerbürool lasuvate kohustuste täitmise ja tegevuste kulud sisalduvad maakleritasus. 

Linnavalitsuse tuluks on tehingutest saadav müügitulu. Objektide alghinnad määrab linnavalitsus.

(allkirjastatud digitaalselt)
Kaidi Braun
hangete peaspetsialist